Wala eeŋanoŋ jiwowoŋ jigo koma konjoratiŋ naguya horogi.
Ii gbani so romoŋgoŋ kendombaa aisoowombaajoŋ Jerusalem ajoroogi.
Kambaŋ iikanoŋ kaŋ kuuro koŋuru kambaŋ saŋgoŋaa uutanoŋ laligogi.
Jiisasnoŋ jiwowoŋ jigowaa totoŋ uutanoŋ kiŋ Solomombaa sombeŋ saraŋawo qagiti,
kanoŋ kema liligoro.
Kema liligoro Juuda jotamemeya yoŋonoŋ kaŋ liligoŋ muŋ kokaeŋ qisiŋ mugi,
“Kaniaga kolatina mono kambaŋ dawi toroqeŋ mambombom-baajoŋ mojaŋ?
Gii Hamoqeqe Toya koloojaŋ me qaago,
ii mono asuganoŋ jena moboŋ.”
Kaeŋ jeŋ qisiŋ mugi Jiisasnoŋ kokaeŋ meleema oŋono,
“Nii jewe mogito,
oŋo noo qaana ii mende moma laariju.
Niinoŋ Amanaa qatanoŋ aŋgoleto amakejeŋi,
iikanoŋ mono kaniana iŋisaama naŋgoŋ qendeema oŋomakeja.
Ii naŋgoŋ qendeema oŋomakejato,
oŋo noo lama tuuŋ uutanoŋ mende laligojutiwaajoŋ ama qaana mende moma laariŋkeju.
“Niinoŋ lamauruna moma oŋombe yoŋonoŋ kaaŋagadeeŋ noo qaa arona moma nii notaaŋkeju.
Niinoŋ laaligo kombombaŋa oŋombe letoma kambaŋ moŋnoŋ mende totooŋ tiwilaawuya.
Moŋnoŋ moŋ ii noo boronanoŋga mende horoŋ kondeema oŋombaa.
Noo Amananoŋ ii noo boronanoŋ oŋoonoti,
iinoŋ kuuya uŋuuguŋ uuta kolooja.
Kawaajoŋ kuuyanoŋ ii noo Amanaa borianoŋga horoŋ kondeema oŋombombaajoŋ amamaawuya.
Nii ano Ama noronoŋ mono motooŋgo kolooŋ laligojo.”
Jiisasnoŋ kaeŋ jero Juuda jotamemeya yoŋonoŋ mombo namonoŋga jamo amboraŋgoŋ iikanoŋ giliŋ qewombaajoŋ aŋgi.
Kaeŋ aŋgito,
kokaeŋ jeŋ oŋono,
“Amanoŋ nemuŋ koma nono aŋgoleto somata mamaga ama mewe iigiti,
iyoŋoonoŋga mono naa mombaajoŋa romoŋgoŋ nii jamonoŋ giliŋ nuwombaajoŋ moju?”
Jeŋ oŋono Juuda yoŋonoŋ meleema jegi,
“Nononoŋ aŋgoleto somata anatiwaajoŋ ama mende jamonoŋ giliŋ guwombaajoŋ anjonto,
Anutu mepaqepae ama mujaŋiwaa iroŋa ama gomboŋa.
Gii baloŋ ejaga ano selega eeŋ meŋ uma Anutu kaaŋa koloomambaajoŋ jejaŋ.”
Kaeŋ jegi Jiisasnoŋ meleema oŋono,
“Buŋa Terenoŋ Kana qaa moŋ kokaeŋ oogita eja,
‘Anutu niinoŋ jewe:
Oŋo mono noo beŋsakoŋuruna kolooju.’
Buŋa Terewaa qaa ii mono mende jaŋgoŋ qaombaato,
powowoŋ ewaa.
Kawaajoŋ Anutunoŋ qaaya ano kaŋ ejemba buŋagiaga kolooroti,
Anutunoŋ yoŋoo qagia ‘beŋsakoŋuruna’ kaeŋ qama oŋono.
Ejemba omaya kaeŋ qama oŋonoto,
Amanoŋ eja meŋ soraiŋ wasiro namonoŋ kamaaroti,
oŋonoŋ mono nomaeŋ ama iwaajoŋ kokaeŋ jeju,
‘Gii Anutu mepaqepae ama muŋ laligojaŋ.’
Niinoŋ ‘Anutuwaa meria koloojeŋ,’
qaa kaeŋ jewe oŋonoŋ mono naambaajoŋ ii mogi mende sokonja?
Oŋo Anutuwaanoŋ Buŋa qaa ii qeju me?
“Gawoŋ meŋkejeŋi,
ii iigi Amanaa nanamemembaa so mende amakeji eeŋ,
mono mende moma laariŋ nombu.
Amanaa nanamemembaa so ama meŋ laligojeŋi eeŋ,
kaniana kaaŋ iima mono moma laariŋ nombu.
Ii qaanaajoŋ ama mende moma laariwuyagati eeŋ,
mono aŋgoletonaajoŋ ama kileŋ moma laariŋ nombuya.
Amanoŋ niwo qokotaaŋ nanja ano niinoŋ Amawo qokotaaŋ nanjeŋi,
oŋo iikawaa kania moma sorogoŋ asariwuti-waajoŋ koi jejeŋ.”
Jiisasnoŋ kaeŋ jero mombo meŋ somoŋgowombaajoŋ mogito,
boro baagianoŋga qosoma kamaaŋ keno.
Oŋomesaoŋ Jordan apu gowoya kotoŋ mombo leegeŋ kema Jonoŋ wala oomulu meŋ oŋoma laligoroti,
kanoŋ keuma kambaŋ tosaaŋa toroqeŋ iikanoŋ laligoro.
Iikanoŋ laligoro ejemba mamaganoŋ iwaanoŋ kouma iima kokaeŋ jegi,
“Jonoŋ aŋgoleto motooŋgo moŋ mende meroto,
qaa kuuya eja koi kawaajoŋ jeroti,
ii mono qaa hoŋa jeŋ laligoro.”
Kougiti,
iyoŋoonoŋga mamaganoŋ uugia meleema moma laariŋ mugi.
Kiaŋ.